b'\n_START_ARTICLE_\nFranc Godni\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kmeta Franca in gospodinje Fran\xc4\x8di\xc5\xa1ke Godni\xc4\x8d. Bogoslovje je kon\xc4\x8dal v Gorici, kjer je bil 23. februarja 1946 zaradi bolezni pred\xc4\x8dasno posve\xc4\x8den v ma\xc5\xa1nika. Najprej je 22 let slu\xc5\xbeboval v Biljah, nato v Podnanosu, od 1980 do upokojitve 1986 pa v Gabrovici pri Komnu. Skupaj z bratom je bil prvi pobudnik o\xc5\xbeivitve in prenovitve kateheze na Primorskem po 2. svetovni vojni. Zavzemal se je za sodoben verouk pred\xc5\xa1olskih otrok, za uvedbo na\xc4\x8drtnega mladinskega verouka, ter za izdajanje mladinskega lista Veslajmo. Ker so stari u\xc4\x8dbeniki po\xc5\xa1li, oziroma so bili neustrezni, je z bratom in nekaterimi drugimi primorskimi duhovniki pri\xc5\xa1el na idejo, da bi za lastne \xc5\xbeupnijske potrebe sestavili in ciklostilno razmno\xc5\xbeili nove\xc2\xa0\xc2\xbbmetodi\xc4\x8dno bolj ustrezne u\xc4\x8dbenike\xc2\xab. V za\xc4\x8detku je pri tem delu aktivno sodeloval tudi brat (Katekizem za 1. razred in Katekizem za 2. razred), ki je kasneje zbolel, zato se je Godni\xc4\x8d povezal z \xc5\xbeupnikom Albertom Metlikovcem in z njim nadaljeval za\xc4\x8deto delo. Tako so nastale Kr\xc5\xa1\xc4\x8danske resnice (1957), Cerkev (1958), Katekizem za 2. razred (1959, v za\xc4\x8detku je sodeloval tudi brat Bernard), Zakramenti (1959), Pravila kr\xc5\xa1\xc4\x8danskega \xc5\xbeivljenja (1960), Kr\xc5\xa1\xc4\x8danski nauk za 1. razred (1961) in druga. Skrbel je tudi za razmno\xc5\xbeevanje ter ciklostilno razmno\xc5\xbeil okoli 120.000 tiso\xc4\x8d izvodov ter jih razdeljeval \xc5\xbeupnijam na Gori\xc5\xa1kem in drugod.'